Obavy z čierneho kašľa
Dlhodobejší kašeľ myslím vlhkejší. V práci sme mali pred mesiacom čierny kašeľ. Ale ja nemám okrem občasného kašľa žiadny príznak. začala som užívať erdomed. nemám ani záchvaty kašľa. proste tak 20x za deň zakašlem. Mala by som sa obávať čierneho kašľa?
Dobrý deň,
ďakujeme za Vašu otázku.
Čierny kašeľ (Pertussis) je vysoko nákazlivá infekcia dýchacích ciest. Pôvodcom nákazy je baktéria  Bordetella pertussis. Inkubačná doba čierneho kašľa, teda doba od nákazy až do objavenia sa prvých príznakov, môže byť 7 až 21 dní. Na začiatku ochorenia sú príznaky mierne, podobné príznakom nádchy či prechladnutia s miernou horúčkou, pokašliavaním a výtokom z nosa. Môže sa objaviť aj zápal očných spojiviek a slzenie očí. Toto štádium trvá 1 až 2 týždne. V druhom štádiu, ktoré môže trvať 1 až 6, nezriedka aj 10 týždňov, dochádza k progresii ochorenia, zhoršovaniu príznakov a k typickým záchvatom čierneho kašľa. Jeho prejavy sú: intenzívny a záchvatovitý kašeľ s piskľavým zvukom pri nádychu (pripomínajúci kikiríkanie), zvýšená tvorba hustého hlienu (po jeho vykašliavaní môže dôjsť až ku vracaniu),  zachrípnutý hlas, sťažené dýchanie – problém nadýchnuť sa, lapanie po dychu, zmodranie pier. Možná nákaza uvedenou baktériou vo Vašom prípade ešte stále nie je vylúčená, avšak to, či je možné, že u Vás prebieha nákaza čiernym kašľom Vám s určitosťou nemôžem potvrdiť, ani vylúčiť. Každopádne Vám odporúčam pri pretrvávaní príznakov podstúpiť lekárske vyšetrenie.
Prajem pekný zvyšok dňa.
S pozdravom
PharmDr. Veronika Kiabová